Агенцијата за заштита на правото на слободен пристап до информациите од јавен карактер согласно член 109 став 5 од Законот за општата управна постапка („Службен весник на Република Македонија“ бр. 124/2015), а врз основа на член 27 и член 34 став (1) од Законот за слободен пристап до информации од јавен карактер („Службен весник на Република Северна Македонија“ бр. 101/2019) и Упатството за спроведување на Законот за слободен пристап до информации од јавен карактер („Службен весник на Република Северна Македонија“ бр. 60/20), постапувајќи по Жалбата изјавена од В. К. од Куманово поднесена против Министерство за одбрана, по предметот Барање за пристап до информации од јавен карактер, на ден 03.04.2025 година го донесе следното:

**Р Е Ш Е Н И Е**

1. Жалбата изјавена од В. К. од Куманово поднесена против Министерство за одбрана, заведена во Агенцијата со бр.08-102 на 18.03.2025 година, по предметот Барање за пристап до информации од јавен карактер**, СЕ ОДБИВА како неоснована**.

**2. СЕ ПОТВРДУВА** Решението на Имателот на информација бр.12-592/4 од 07.03.2025 година.

**О Б Р А З Л О Ж Е Н И Е**

В. К. од Куманово, како што е наведено во Жалбата, на 17.02.2025 година поднел Барање за пристап до информации од јавен карактер до Министерство за одбрана, со кое побарал по е-маил да му се достави електронски запис од следните информации:

„ Барам да ми се достави на увид записник со број 04-431/22 од 05.02.2024 год. имињата на кандидатите кои ги исполниле условите од јавниот оглас од 31.01.2024. како и имињата на членов на Комисијата за прием на кандидати за цивилни лица на служба во армијата, кои учествувале во изборот на кандидатите.“

Постапувајќи по ова Барање, Имателот на информации до Барателот доставил Решение бр. 12-592/4 од 07.03.2025 година. Во кое Барањето на барателот се одбива и во образложениото е наведено: „Нема законска обврска доверителот да донесе писмена одлука со која ќе определи кај кој извршител ќе достави Барање за спроведување на извршување врз основа на извршна исправа“.

Барателот на информации на 13.02.2025 година до Имателот на информации доставил допис „Укажување по Ваш одговор“, заведен кај Имателот на информации со бр.0302-586/3 од 13.02.2025 година, во кој е наведено: „...Ве известуваме дека записник со број 04-431/22 од 05.02.2024 година не е заведен во нашата архива на документи и податоци, а исто така не постои ниту во Секторот за човечки ресурси, што ги води сите постапки во врска со јавните огласи. Од таа причина Ве известуваме дека вашето барање е одбиено.“

Незадоволен од наведениот Одговор, Барателот на информации на 18.03.2025 година поднесе Жалба до Агенцијата, заведена во архивата на Агенцијата со бр.08-102. Во Жалбата е наведено: „..Основа за жалба е дека записник со број 04-431/22 од 05.02.2024 год. не е заведен во архива на документии податоци и едноставно не постои за да се добие на увид. Ако не постои таков записник, тогаш и решениеето за избор на кандидати за прием на цивилен персонал на служба во АРСМ исто така не е валидно, а вработувањата неважечки...“

Агенцијата со електронски допис бр.08-102 од 18.03.2025 година ја препрати Жалбата до Имателот на информации и побара во рок од седум (7) дена да се произнесе по истата и до Агенцијта да ги достави сите списи во врска со предметот.

Имателот на информации не одговори на дописот на Агенцијата.

Агенцијата за заштита на правото на слободен пристап до информациите од јавен карактер, согласно одредбите од Законот за слободен пристап до информации од јавен карактер, ја разгледа Жалбата изјавена од Барателот на информацијата, истата **ја одби како неоснована, а Решението** бр.12-592/4 од 07.03.2025 година **на Имателот на информации го потврди**, поради следното:

По разгледувањето на Барањето, Жалбата, Решението на Имателот на информации, Агенцијата констатира дека во конкрениот случај, Имателот на информации не требал да донесе Решение за одбивање за информации кои не ги создал, ниту располага со истите, бидејќи решение за одбивање носи имателот на информации исклучиво кога станува збор за исклучок од член 6 став 1 од Законот за слободен пристап до информации од јавен карактер.

Агенцијата му укажува на Барателот на информации дека, согласно член 3 став 1 алинеа 2 од Законот за слободен пристап до информации од јавен карактер „информација од јавен карактер е информација во која било форма што **ја создал или со која располага** имателот на информацијата согласно со неговите надлежности“, поради што Имателот на информации не е должен да создава нова информација за да го задоволи Барателот во однос на неговото поднесено Барање на информации за слободен пристап до информации од јавен карактер.

Согласно погоренаведеното, Агенцијата за заштита на правото на слободен пристап до информациите од јавен карактер одлучи како во диспозитивот на ова Решение.

Ова Решение е конечно во управната постапка и против него нема место за жалба.

**ПРАВНА ПОУКА:** Против ова Решение странката може да поведе управен спор пред Управниот суд во рок од 30 дена.

**Директор,**

**Пламенка Бојчева**

Доставено до:

- архива на Агенцијата

- жалителот/барател на информацијата

- имател на информацијата